paragraph_text: Manioka (popularno kasava, ponekad je nazivaju i yucca; lat. Manihot esculenta, sin. Manihot utilissima), južnoamerička biljka porodice mlječikovki (Euphorbiaceae), raširena u tropskom dijelu Južne Amerike i na Karibima, gdje Indijancima služi kao sirovina za proizvodnju kruha i pića. Javlja se u dva osnovna tipa, slatka neotrovna i gorka, otrovna koja u sebi sadržava cijanovodičnu kiselinu. Manioka raste u obliku žbunja. Gomoljasti korijen dug je do 90 cm i debeo 8 cm iz kojeg Indijanci, nakon naročitog postupka dobivanja brašna i njegove detoksikacije, peku velike okrugle lepinje. U 16. stoljeću trgovci robljem prenijeli su je i u Afriku.